Մեսրոպ Վարդանյան (մանկավարժ)

Մեսրոպ Արմենակի Վարդանյան (), հայ մանկավարժ։ Հայրենական մեծ պատերազմի մասնակից։ «Ժողովրդական կրթության գերազանցիկ»։

Կենսագրություն 
Մեսրոպ Վարդանյանը ծնվել է 1911 թվականին Ստեփանավանի շրջանի Վարդաբլուր գյուղում։ 1932 թվականին ավարտել է Ստեփանավանի գյուղատնտեսական տեխնիկումը։ 1933-1935 թվականներին ծառայել է կարմիր բանակի շարքերում, զորացրվելուց հետո վերադարձել է հայրենի գյուղը, նշանակվել յոթնամյա դպրոցի հայոց լեզվի ուսուցիչ։ Այնուհետև նշանակվել է Ստեփանավան քաղաքի № 2 մանկատան տնօրեն։ 1941 թվականին ավարտել է Երևանի հեռակա մանկավարժական ինստիտուտի լեզվագրական ֆակուլտետը։

1942 թվականի օգոստոսից մինչև պատերազմի վերջը Վարդանյանը ծառայել է 89-րդ հայկական հրաձգային դիվիզիայում։ Նա մարտերով Կովկասյան լեռներից հասել է Բեռլին, ակտիվորեն մասնակցել թշնամու դեմ մղված կռիվներին։ Նրա մասին ջերմ տողեր են գրվել «Թամանցիները» և «Մարտական 89» գրքերում։ Վարդանյանը մասնակցել է Ղրիմի ազատագրմանը և ցուցաբերած խիզախության համար արժանացել է Կարմիր աստղի շքանշանի։ Լեհաստանի ազատագրման կռիվներում մարտական առաջադրանքները գերազանց կատարելու համար պարգևատրվել է Հայրենական պատերազմի երկրորդ աստիճանի շքանշանով, և մի քանի մեդալներով։ Լեհական Ռուսկի Բրուտ բնակավայրի մոտ վիրավորվել է, բայց չի հեռացել մարտի դաշտից։ Մարտերով անցել է Օդերը, մասնակցել Բեռլինի գրավմանը։ Ցուցաբերած քաջության համար պարգևատրվել է Հայրենական պատերազմի 1-ին և 2-րդ աստիճանի շքանշաններով։

Վարդանյանը հարուստ գործունեություն է ծավալել նաև հետպատերազմյան տարիներին։ Եղել է ուսուցիչ, ուսմասվար, քաղխմբակի պրոպագանդիստ Գուգարքի շրջանի Համզաչիման գյուղում։ Պարգևատրվել է ՀԽՍՀ Գերագույն նախագահության պատվոգրով, «Ժողովրդական կրթության գերազանցիկ» կրծքանշանով։ 1969 թվականի նոյեմբերի 27-ին կուսակցության Ստեփանավանի շրջկոմը կազմակերպել է Վարդանյանի մեծարման երեկո։

Պարգևներ 
 Կարմիր աստղի շքանշան
 Հայրենական պատերազմի 2-րդ աստիճանի շքանշան (կրկնակի)
 Հայրենական պատերազմի 1-ին աստիճանի շքանշան
 «Ժողովրդական կրթության գերազանցիկ» կրծքանշան

Ծանոթագրություններ 

Հայ մանկավարժներ
ՀՊՄՀ շրջանավարտներ
Հայրենական մեծ պատերազմի մասնակիցներ
Կարմիր աստղի շքանշանի ասպետներ
Հայրենական պատերազմի 1-ին աստիճանի շքանշանակիրներ
Հայրենական պատերազմի 2-րդ աստիճանի շքանշանակիրներ
Վարդաբլուր գյուղում ծնվածներ‎